b'\n_START_ARTICLE_\nAndrea Pisano\n_START_PARAGRAPH_\nAndr\xc4\x97ja Pizanas (Andr\xc4\x97ja Pizietis, it. Andrea Pisano, dar vadintas Andrea da Pontedera, g. apie 1280 m. \xe2\x80\x93 m. 1348\xe2\x80\x9349 m.) \xe2\x80\x93 XIV a. ital\xc5\xb3 protorenesanso metalo dirbini\xc5\xb3 meistras, skulptorius ir architektas.\n_START_SECTION_\nBiografija\n_START_PARAGRAPH_\nAndr\xc4\x97ja Pizanas tikriausiai gim\xc4\x97 Pontederos miestelyje netoli Pizos. Su \xc5\xa1iomis vietov\xc4\x97mis susijusios jo pravard\xc4\x97s. Andr\xc4\x97ja netur\xc4\x97jo joki\xc5\xb3 giminyst\xc4\x97s ry\xc5\xa1i\xc5\xb3 su menininkais t\xc4\x97vu Nikola ir s\xc5\xabnumi D\xc5\xbeovaniu Pizanais. Jo t\xc4\x97vu buvo notaras, vardu Ugolino di Nino. Nieko ne\xc5\xbeinoma apie jo mokslus. Pirm\xc4\x85 kart\xc4\x85 jis dokumentuotas tik po 1330 m. dirbantis ties \xc5\xa0v. Jono baptisterijos rytin\xc4\x97mis durimis Florencijoje, kur i\xc5\xa1 bronzos i\xc5\xa1kal\xc4\x97 20 epizod\xc5\xb3 i\xc5\xa1 \xc5\xa0v. Jono Krik\xc5\xa1tytojo gyvenimo ir 8 epizodus, vaizduojan\xc4\x8dius dorybi\xc5\xb3 alegorijas. \xc5\xa0is darbas yra jo pasira\xc5\xa1ytas ir datuotas 1330 m., v\xc4\x97liau durys buvo perkeltos \xc4\xaf pietin\xc4\x99 baptisterijos pus\xc4\x99. Prie\xc5\xa1 prad\xc4\x97damas dirbti ties durimis Andr\xc4\x97ja Pizanas neabejotinai tur\xc4\x97jo b\xc5\xabti garsiu ir pripa\xc5\xbeintu menininku, ta\xc4\x8diau jokie jo ankstesni darbai ne\xc5\xbeinomi, i\xc5\xa1skyrus priskirtin\xc4\x85 sidabrin\xc4\xaf krucifiks\xc4\x85 Masa Maritimos katedroje, ant kurio pamin\xc4\x97tas vardas Andreas. Apie 1334 m. Andr\xc4\x97ja Pizanas prad\xc4\x97jo kurti marmurines statulas (dvi, Kristaus ir \xc5\xa0v. Reparatos, yra Santa Maria del Fiore katedros muziejuje Florencijoje)._NEWLINE_Po D\xc5\xbeoto mirties 1337 m. Andr\xc4\x97ja Pizanas prad\xc4\x97jo vadovauti D\xc5\xbeoto kampanil\xc4\x97s statyboms Florencijoje, patais\xc4\x97 jos vir\xc5\xa1utin\xc4\x99 dal\xc4\xaf (tuomet buvo pastatyta apie tre\xc4\x8ddal\xc4\xaf kampanil\xc4\x97s), kur suprojektavo keturias ni\xc5\xa1as ir joms i\xc5\xa1kal\xc4\x97 8 statulas: keturi\xc5\xb3 prana\xc5\xa1\xc5\xb3, karaliaus Saliamono, Dovydo ir dviej\xc5\xb3 sibili\xc5\xb3. Tais pa\xc4\x8diais metais jis suk\xc5\xabr\xc4\x97 serij\xc4\x85 rombo pavidalo reljef\xc5\xb3 kampanil\xc4\x97s apa\xc4\x8dioje (perkelti \xc4\xaf Santa Maria del Fiore muziej\xc5\xb3). Visuose \xc5\xa1iuose darbuose Andr\xc4\x97ja dirbo su s\xc5\xabnumi Ninu ir darb\xc5\xb3 komisija buvo pasamd\xc5\xbeiusi daugiau skulptori\xc5\xb3, tod\xc4\x97l Andr\xc4\x97jos k\xc5\xabrini\xc5\xb3 identifikavimas yra diskutuotinas. Reljefai buvo sukomponuoti dviem eil\xc4\x97mis. Vir\xc5\xa1utin\xc4\x97s eil\xc4\x97s reljefuose buvo pavaizduotos septynios Doryb\xc4\x97s, septynios planetos, septyni sakramentai ir septyni menai, apatin\xc4\x97s \xe2\x88\x92 istorijos i\xc5\xa1 Prad\xc5\xbeios knygos, menai, mokslai ir \xc5\xbemoni\xc5\xb3 darbai (dabar visi originalai perkelti \xc4\xaf katedros muziej\xc5\xb3, vietoje yra kopijos). 1340 m. Andr\xc4\x97ja Pizanas per\xc4\x97m\xc4\x97 Santa Maria del Fiore katedros statyb\xc5\xb3 prie\xc5\xbei\xc5\xabr\xc4\x85. 1341 m. buvo nu\xc5\xa1alintas nuo pareig\xc5\xb3, kaip min\xc4\x97jo am\xc5\xbeininkas, d\xc4\x97l nukrypim\xc5\xb3 nuo D\xc5\xbeoto plan\xc5\xb3. Apie 1341 m. Andr\xc4\x97ja dirbo Pizoje ir jam priskiriama grup\xc4\x97 skulpt\xc5\xabr\xc5\xb3. 1347 m. jis buvo vadovaujantis Orvjeto katedros architektas. Andr\xc4\x97ja Pizanas mir\xc4\x97 apie 1348\xe2\x80\x9349 m. Orvjete. Jo ind\xc4\x97lis \xc4\xaf meno vystym\xc4\x85si buvo D\xc5\xbeoto tapybos fig\xc5\xabr\xc5\xb3 vaizdavimo princip\xc5\xb3 perk\xc4\x97limas \xc4\xaf skulpt\xc5\xabros reljefin\xc4\x99 form\xc4\x85, taip atitr\xc5\xabkstant nuo gotikinio vaizdavimo ir pereinant prie renesansin\xc4\x97s skulpt\xc5\xabrin\xc4\x97s fig\xc5\xabros, su svorio pajautimu ir organi\xc5\xa1kai pavaizduota drapiruote.'